Rareș Bogdan i-a replicat liderului și prezidențiabilului PSD, Viorica Dăncilă, că va continua să facă afirmații despre ea. Eurodeputatul PNL a precizat, la Digi24, că „poate doamna Dăncilă nu cunoaște exact sensul cuvintelor” și „i s-a tradus greșit din limba română în limba română”.

„Dancilă a intrat în concediu exact cu 2 zile înainte (de protestul din 10 august n.r.). Dăncilă nu a fost prezentă, și-a deletgat atribuții domnului Paul Stănescu, vicepremier, însă ea a semnat documentul prin care România a fost pusă într-o situație hilară la nivel internațional, vorbind despre lovitura de stat. Doamna Dăncilă este semnatara acelui document care a ajuns la Strasbourg în care un premier în funcție vorbește despre o lovitură de stat. Doamna Dăncilă încearcă să se victimeze, e ultimul sfat pe care i l-au dat consultanții, care sunt speriați că va obține un scor mai mic decât pe 10 noiembrie”, a declarat eurodeputatul PNL Rareș Bogdan.

„Mi-aș dori ca domna Dăncilă și toți care au fost atunci acolo să fie chemați în fața procurorilor pentru a răspunde pentru că dosarul 10 august are reverberații mult mai mari decât ne putem închipui noi. Poate doamna Dăncilă nu cunoaște exact sensul cuvintelor spuse de mine, poate i s-a tradus greșit din limba română în limba română și nu a înțeles exact ce am spus. Faptele de la MAI, pe care le-a dezvăluit domnul Câțu sunt de procuratură”, a adăugat Rareș Bogdan.

Reacția vine după ce Viorica Dăncilă i-a solicitat lui Klaus Iohannis să vină cu explicații legate de afirmațiile lui Rareș Bogdan în care îi transmite că „Dăncilă să se pregătească de o dezbatere cu procurorii”. Liderul PSD se întreabă de unde știe PNL ce vor face procurorii și pe cine ar putea chema la audieri.

„L-am văzut cu toții pe Rareș Bogdan, portavocea președintelui Klaus Iohannis amenințându-mă cu procurorii. Citez: «Dăncilă să se pregătească de o dezbatere cu procurorii». Ce să înțeleg? Pentru că am îndrăznit să îl chem pe președintele Iohannis la o dezbatere în fața românilor, sunt amenințată cu procurorii și cu dosare?”, a declarat Viorica Dăncilă, într-o conferință de presă susținută joi la sediul PSD.

Anterior afirmațiilor liderului PSD, Rareș Bogdan a scris pe Facebook că ceea ce a dezvăluit ministrul Finanțelor Florin Cîțu despre cifrele legate de buget ar trebui anchetat de DNA.